 NA MERCY KOSKEI WAZIRI wa Leba na Masuala ya Kijamii, Florence Bore ametangaza kuwa makao ya watoto yatima yanayomilikiwa na watu binafsi nchini yatadhibitiwa katika jitihada za kuangazia ulanguzi wa watoto katika taasisi hizo. Kulingana Waziri Bore, hatua hiyo ni mojawapo ya mikakati ambayo imewekwa na serikali kabla ya muda wa miaka kumi ambao serikali ilitangaza kuwa itafunga makao hayo kukamilika. Akizungumza katika Kaunti ya Nakuru Octoba 7, 2023 alipozuru kituo cha watoto cha Arap Moi, alidokeza kuwa makundi ya makateli yanazuia hatua ya serikali kufunga vituo hivyo. Bi Bore alidai kuwa mtandao wa makateli hao ni baadhi ya watu wanaoendesha biashara ya ulaghai wa watoto, akisema kuwa serikali itapambana nao, njia moja ikiwa ni kufunga vituo hivyo vya kibinafsi. “Inaonekana imekuwa biashara ambapo watoto wanauzwa kwa pesa nzuri na tunafikiri mizizi imekuwa kupitia makao za kibinafsi. Kumaliza biashara hii, tutahakikisha kuwa watoto wote wako katika makao yanayoendeshwa na serikali. Tuna uwezo, nafasi na ufadhili wa kuwatunza,” alisema. Waziri Bore alisema kuwa hatua ya kufunga vituo hivyo itahakikisha kuwa watoto hao wanafuatiliwa, kwani ni jukumu la serikali kuhakikisha kuwa wote wanapata malezi bora. Waziri huyo alifichua kuwa iwapo mtoto atahitajika kuasiliwa (adopted), serikali inaruhusu Mkenya tu akisema kuwa hawaruhusu watoto kuasiliwa na wageni. “Serikali inapania kuhamisha watoto walio katika nyumba za kibinafsi hadi zile zinazomilikiwa na serikali. Tumewapa muda wa miaka kumi kufanya hivyo, kwa sasa miaka miwili imekamilika tayari. Nimezuru Muranga, Nanyuki na Isiolo kukagua, kama wizara ni jukumu langu kuhakikisha kwamba watoto hawa wanatunzwa vyema,” alisema Bi Bore alisema kuwa serikali iko imara kutekeleza mpango huo na kuimarisha sheria ili kudhibiti na kupunguza kesi za ulanguzi wa wototo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  